Ühe keskmisest priskema avokaadoseemne panin lillepotti mulda varasügisel, vist septembris. Kuud läksid ja absoluutselt mitte midagi ei juhtunud. Kuskil veebruaris kaotasin kannatuse ja koukisin seemne mullast välja (nagu Karlsson, kes iga kord Väikevenna juures virsikukivi välja kaevas ning tema  meelest oli see alati tüki maad suuremaks kasvanud   ), et kindlaks teha, kas üleüldse mingit arengut on toimunud. Suur oli mu üllatus, kui nägin, et seeme on endale üprisväga paljulubavad juured alla ajanud. Muud esialgu ei paistnud, ent arvasin, et olen nüüd asja ise kihva keeranud ja oma kannatamatust kirudes "istutasin" seemne mulda tagasi. Aga võta näpust, nüüd ei läinudki rohkem kui paar  nädalat, kuni mullast ilmus esimene võrseots. Ja siis veel teinegi. Nii ongi mul nüüd pisike kaheharuline avokaadopuu, mis hakkab esimesi lehti kasvatama. Kui kasvamine edeneb eduliselt, siis kahtlustan, et mul on edaspidigi kiusatus arenemist fotodele jäädvustada.